
PËR DISA NDRYSHIME DHE SHTESA NË LIGJIN NR. 25/2022, “PËR MBËSHTETJEN DHE ZHVILLIMIN E STARTUP-EVE”

Në mbështetje të neneve 78, 81, pika 1, 83, pika 1, dhe 155 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 25/2022, “Për mbështetjen dhe zhvillimin e startup-eve” bëhen këto ndryshime dhe shtesa: 

Neni 1

Neni 1 ndryshohet si më poshtë:

“Neni 1
Qëllimi

Qëllimi i këtij ligji është hartimi i një kuadri rregullator dhe institucional të favorshëm, për:
1. krijimin e zhvillimin e startup-eve dhe të veprimtarisë së punonjësve lëvizës digjitalë në territorin e Republikës së Shqipërisë;
2. mbështetjen e ekosistemit vendas të startup-eve dhe integrimit me ekosistemin ndërkombëtar për nxitjen e kërkimit, realizimit dhe përdorimit të ideve inovative, si dhe modeleve, produkteve e proceseve të reja, të cilat sjellin risi në çdo fushë për zhvillimin ekonomik.”.

Neni 2

Neni 2 ndryshohet si më poshtë:

“Neni 2
Objekti

Ky ligj përcakton rregullat bazë, procedurat dhe organet shtetërore, që rregullojnë, mbështesin, zhvillojnë dhe integrojnë ekosistemin e startup-eve të Republikës së Shqipërisë, si dhe format e mbështetjes së punonjësve lëvizës digjitalë.”.


Neni 3

Shkronja “ç” e nenit 3 ndryshohet si më poshtë:
“ç) “punonjësit lëvizës digjitalë” janë shtetasit e huaj, që përdorin teknologjinë e komunikimit për të ofruar shërbimet e tyre profesionale dhe/ose kryejnë këto shërbime për llogari të entiteteve jashtë territorit të Republikës së Shqipërisë, pa pasur një zyrë apo seli të regjistruar, të cilët marrin statusin dhe përfitimet e “punonjësit lëvizës digjital” në përputhje me përcaktimet e legjislacionit në fuqi për të huajt;”.

Neni 4

Pas nenit 5 shtohet neni 5/1 me këtë përmbajtje:

“Neni 5/1
Format e mbështetjes së punonjësve lëvizës digjitalë

1. Përjashtimisht nga përkufizimi i rezidencës tatimore, siç përcaktohet në legjislacionin tatimor, punonjësit lëvizës digjitalë nuk do të konsiderohen rezidentë tatimorë në Republikën e Shqipërisë për një periudhë prej 12 muajsh.
2. Pavarësisht ndonjë dispozite të ligjit për tatimin mbi të ardhurat, një entitet jorezident nuk do të konsiderohet që krijon seli të përhershme në Republikën e Shqipërisë vetëm se merr shërbime nga një punonjës lëvizës digjital ose vetëm sepse ka punësuar një punonjës lëvizës digjital.
3. Veprimtaria e punonjësit lëvizës digjital nuk konsiderohet se krijon një vend fiks biznesi dhe nuk konsiderohet se vepron si një agjent i pavarur i një entiteti jorezident në Republikën e Shqipërisë për sa kohë punonjësi lëvizës digjital nuk ka autoritetin të përfundojë kontrata në emër të entitetit jorezident apo nuk angazhohet në ndonjë veprimtari që nuk është e lidhur me rolin e tij si punonjës lëvizës digjital.
4. Punonjësit lëvizës digjitalë pajisen me leje unike bazuar në ligjin “Për të huajt” dhe aktet nënligjore në zbatim të tij.”.

Neni 5

Pas shkronjës “c” të nenit 6 shtohet shkronja “ç” me këtë përmbajtje:
“ç) agjencia përgjegjëse për zhvillimin dhe mbështetjen e startup-eve”.

Neni 6

Në nenin 7 në pikën 1 bëhen këto ndryshime:
a) shkronja “d” ndryshohet si më poshtë:
“d) miraton modelet tip të marrëveshjes së bashkëpunimit që nënshkruhen ndërmjet agjencisë përgjegjëse për zhvillimin dhe mbështetjen e startup-eve dhe startup-eve, lehtësuesve dhe palëve të treta;”.
b) shkronja “ë” ndryshohet si më poshtë:
“ë) mbikëqyr administrimin e regjistrit të startup-eve dhe të lehtësuesve në përputhje me parashikimet e këtij ligji;”.
c) shkronja “f” ndryshohet si më poshtë:
“f) administron faqen zyrtare në internet të institucionit, me qëllim informimin dhe ndërgjegjësimin e publikut, si edhe publikon thirrjet për grante;”.
ç) shkronjat “gj” dhe “h” shfuqizohen.


Neni 7

Pika 3 e nenit 8 ndryshohet si më poshtë:
“3. Agjencia përgjegjëse për zhvillimin dhe mbështetjen e startup-eve vepron si sekretariat teknik i Këshillit dhe e mbështet atë për përmbushjen e detyrave të parashikuara nga ky ligj.”.

Neni 8

Pas nenit 9 shtohet neni 9/1 me këtë përmbajtje:

“Neni 9/1
Agjencia përgjegjëse për zhvillimin dhe mbështetjen e startup-eve

1. Agjencia përgjegjëse për zhvillimin dhe mbështetjen e startup-eve është njësia menaxhuese dhe monitoruese e realizimit të masave mbështetëse financiare nëpërmjet fondeve publike ose me të tretë për nismat në ekosistemin e startup-eve.
2. Rregullat për funksionimin dhe organizimin e agjencisë përgjegjëse për zhvillimin dhe mbështetjen e startup-eve dhe lehtësuesve përcaktohen me vendim të Këshillit të Ministrave.”.

Neni 9

Pika 2 e nenit 10 ndryshohet si më poshtë:
“2. Kohëzgjatja e periudhës së inkubimit dhe e statusit si startup është 24 (njëzet e katër) muaj nga momenti i vetëdeklarimit në regjistrin e startup-eve, me të drejtë rinovimi.”.

Neni 10

Pika 1 e nenit 11 ndryshohet si më poshtë:
“1. Regjistri i startup-eve dhe lehtësuesve (në vijim “Regjistri”) administrohet nga agjencia përgjegjëse për zhvillimin dhe mbështetjen e startup-eve, si bazë shtetërore të dhënash, në funksion të këtij ligji dhe të legjislacionit në fuqi për bazat e të dhënave shtetërore.”.

Neni 11

Pika 1 e nenit 12 ndryshohet si më poshtë:
“1. Me qëllim mbështetjen e zhvillimit dhe rritjes së startup-eve, ofrohet shërbimi startup one-stop-shop pranë agjencisë përgjegjëse për zhvillimin dhe mbështetjen e startup-eve.”.

Neni 12

Në nenin 14 bëhen këto ndryshime:
1. Pika 2 ndryshohet si më poshtë:
“2. Agjencia përgjegjëse për zhvillimin dhe mbështetjen e startup-eve i propozon ministrit përgjegjës për sipërmarrjen shpalljen e thirrjes për aplikime nga ana e startup-eve dhe lehtësuesve të startup-eve dhe kryen publikimin në shërbimin startup one-stop-shop në faqen zyrtare.”.
2. Pika 4 ndryshohet si më poshtë:
“4. Me qëllim vlerësimin e kërkesave nga startup-et dhe lehtësuesit e startup-eve ngrihet komisioni i vlerësimit dhe komisioni i ankimit. Ministri përgjegjës për sipërmarrjen cakton kryetarët e këtyre komisioneve. Rregullat e hollësishme për përbërjen e komisionit të vlerësimit dhe komisionit të ankimit, kriteret, procedura e përzgjedhjes dhe shpërblimit të anëtarëve përcaktohen me vendim të Këshillit të Ministrave.”.
3. Pikat 6 dhe 7 ndryshohen si më poshtë:
“6. Vendimi i komisionit të vlerësimit për përfituesit e granteve financiare për mbështetjen e startup-eve, sipas thirrjes dhe në përfundim të procesit të ankimit, miratohet me urdhër të ministrit përgjegjës për sipërmarrjen. Urdhri botohet në faqen zyrtare të agjencisë përgjegjëse për zhvillimin dhe mbështetjen e startup-eve në faqen zyrtare të ministrit përgjegjës për sipërmarrjen dhe në Buletinin e Njoftimeve Zyrtare.
7. Urdhri i ministrit përgjegjës për sipërmarrjen zbatohet nga agjencia përgjegjëse për zhvillimin dhe mbështetjen e startup-eve.

Neni 13

Në nenin 15 bëhen këto ndryshime:
1. Pika 1 ndryshohet si më poshtë:
“1. Agjencia përgjegjëse për zhvillimin dhe mbështetjen e startup-eve gjatë periudhës së inkubimit dhe deri në përfundimin e zbatimit të projektit të mbështetur financiarisht si startup ose si lehtësues i startup-eve, monitoron periodikisht startup-et dhe lehtësuesit e startup-eve, që kanë fituar masë mbështetëse nëpërmjet granteve, me qëllim verifikimin e përputhshmërisë gjatë zbatimit të këtij ligji.”.
2. Pika 4 shfuqizohet.

Neni 14

Ky ligj hyn në fuqi 15 ditë pas botimit në Fletoren Zyrtare.

Miratuar në datën 25.5.2023.

[bookmark: _GoBack]Shpallur me dekretin nr. 81, datë 8.6.2023, të Presidentit të Republikës së Shqipërisë, Bajram Begaj.


